DOI: 10.14457/tu.the.2015.129
title: สถานออกกำลังกายสำหรับผู้สูงอายุ GeRon Fitness Club

description: ธุรกิจสถานออกกำลังกายสำหรับผู้สูงอายุ GeRon Fitness Club เป็นธุรกิจที่ออกแบบพร้อมทั้งดูแลรูปแบบการออกกำลังกายของผู้สูงอายุ โดยมีผู้เชี่ยวชาญคอยเช็คประวัติสุขภาพเบื้องต้น ตรวจประเมินสมรรถภาพร่างกาย และตรวจประเมินความสามารถในการทำกิจกรรมประจำวันต่างๆ จากนั้นรวบรวมข้อมูลที่ได้มาประมวลผลเพื่อจัดโปรแกรมการออกกำลังกายที่เหมาะสมสำหรับผู้สูงอายุในแต่ละราย (Customization Program) โดยทาง  GeRon Fitness Club  มีอุปกรณ์สำหรับออกกำลังกายที่เหมาะสมสำหรับผู้สูงอายุ ได้รับมาตรฐานและมีความปลอดภัยสูง มีกิจกรรมการออกกำลังกายในรูปแบบต่างๆที่มีความหลากหลาย สนุกสนาน ที่จะช่วยเสริมสร้างความแข็งแรงและความสมดุลให้กับร่างกาย มีนักวิทยาศาสตร์การกีฬาที่ผ่านการคัดเลือกและทดสอบตามเกณฑ์มาตรฐานคอยแนะนำ ให้คำปรึกษา ช่วยเหลือและดูแลอย่างใกล้ชิดตลอดโปรแกรมการออกกำลังกาย นอกจากนี้ทาง GeRon Fitness Club ยังมุ่งเน้นสร้างบรรยากาศภายในสถานออกกำลังกายให้เป็นเสมือนบ้านหลังที่ 2 แก่สมาชิก สร้างเป็นชุมชน (Community) ของผู้สูงอายุขึ้น โดยตกแต่งให้มีความปลอดโปร่ง อากาศถ่ายเทได้ดี มีการจำลองมุมต่างๆภายในบ้านมาไว้ภายในสถานออกกำลังกาย อาทิเช่น มุมห้องสมุด มุมเอ็นเตอร์เทนเมนต์ มุมห้องครัว มุมห้องนั่งเล่น เป็นต้น เพื่อสร้างความรู้สึกสบาย ผ่อนคลายและเป็นกันเองเมื่อได้มาใช้บริการกับทาง GeRon Fitness Club การดำเนินธุรกิจสถานออกกำลังกายสำหรับผู้สูงอายุ GeRon Fitness Club เนื่องมาจากปัจจุบันประเทศไทยก้าวเข้าสู่การเป็นสังคมของผู้สูงวัย (Aging Society) จำนวนผู้สูงอายุเพิ่มขึ้นอย่างรวดเร็วภายในระยะเวลา 20 ปีที่ผ่านมา จากปี 2537 มีผู้สูงอายุ คิดเป็นร้อยละ 6.8 ของประชากรทั้งประเทศ เพิ่มขึ้นเป็นร้อยละ 14.9 ของประชากรทั้งประเทศในปี 2557 และปัจจุบันกระแสการรักษาสุขภาพและการออกกำลังกายได้รับความนิยมอย่างมาก โดยมูลค่าตลาดฟิตเนสในประเทศไทยเติบโตขึ้นอย่างต่อเนื่อง ในปี 2557 มีมูลค่าสูงถึง 8,000 ล้านบาท นอกจากนี้พฤติกรรมของผู้สูงอายุสมัยใหม่ที่เปลี่ยนแปลงไปจากอดีต ให้ความสำคัญกับการออกกำลังกายมากขึ้นเพื่อเตรียมพร้อมเข้าสู่วัยเกษียณ และจากการทำสำรวจกลุ่มผู้สูงอายุ พบว่า 77% ของกลุ่มผู้สูงอายุในอนาคต (กลุ่มอายุ 40-60 ปีในปัจจุบัน) มีการปรับเปลี่ยนพฤติกรรมการใช้ชีวิตด้วยการออกกำลังกายมากขึ้นกลยุทธ์ทางการตลาดที่สำคัญของสถานออกกำลังกายสำหรับผู้สูงอายุ GeRon Fitness Club คือ การสื่อสารทางการตลาดแบบครบวงจร (Integrated Marketing Communication) โดยมีการออกแบบรูปแบบของการสื่อสารทางการตลาดให้เหมาะสมและตรงกับความต้องการของกลุ่มลูกค้าเป้าหมายไม่ว่าจะเป็นกลุ่มผู้สูงอายุหรือกลุ่มที่มีอิทธิพลต่อการตัดสินใจของผู้สูงอายุ เพื่อทำให้ GeRon Fitness Club เป็นตราสินค้าที่กลุ่มลูกค้าเป้าหมายมองเห็นว่ามีคุณค่า มีทัศนคติที่ดีต่อคุณสมบัติของสินค้าและบริการรวมถึงชื่นชอบในตราสินค้า นั่นคือการมุ่งหวังเพื่อสร้างคุณค่าให้ตรายี่ห้อ (Brand Equity) นั่นเองกลยุทธ์ด้านการดำเนินงานเน้นไปที่การส่งมอบบริการในทุกขั้นตอนอย่างมีคุณภาพและมาตรฐานเดียวกันโดยบุคลากรมืออาชีพที่ผ่านการคัดเลือกและฝึกอบรมมาอย่างดี ทำให้สมาชิกเกิดความประทับใจและเป็นการสร้างประสบการณ์ที่ดีเมื่อมารับบริการกับทาง GeRon Fitness Club ส่งผลให้เกิดความจงรักภักดีในตราสินค้า สามารถรักษาฐานลูกค้าเดิมเอาไว้ได้ และสร้างฐานลูกค้าใหม่โดยเกิดการบอกต่อไปยังคนใกล้ชิดหรือคนรู้จักของลูกค้าเดิมกลยุทธ์ด้านการเงินของ GeRon Fitness Club ได้ทำการศึกษาความเป็นไปได้ของธุรกิจในระยะเวลา 5 ปี พบว่า ผลตอบแทนสุทธิจากเงินลงทุนหรือ NPV มีมูลค่าเท่ากับ 3,611,606.99 บาท อัตราผลตอบแทนหรือ IRR เท่ากับ 26.00% และมีระยะเวลาคืนทุนเท่ากับ 3 ปี 9 เดือน ซึ่งถือว่าเป็นธุรกิจที่น่าลงทุนและมีความคุ้มค่าเป็นอย่างยิ่ง